Ninsab ħerqan li nilqgħek għall-Kunsill Ewropew ta' Diċembru - l-ewwel laqgħa tiegħi bħala President tal-Kunsill Ewropew. L-intenzjoni tiegħi hi li nibni fuq il-ħidma impressjonanti taż-żewġ predeċessuri tiegħi u nibni relazzjoni b'saħħitha miegħek, ibbażata fuq il-fiduċja u t-trasparenza. Flimkien, ser nipprovdu l-gwida strateġika li teħtieġ l-Ewropa biex tindirizza l-ħafna sfidi identifikati fl-Aġenda Strateġika adottata f'Ġunju 2019. Fir-rigward tal-Kunsill Ewropew ta' din il-ġimgħa, il-laqgħa ser tibda fit-15:00 tat-12 ta' Diċembru bi skambju ta' fehmiet mal-President tal-Parlament Ewropew David Sassoli. Wara, ser ikun hemm l-ewwel sessjoni ta' ħidma tagħna, li fiha ser nibdew billi nadottaw il-konklużjonijiet tagħna dwar il-Konferenza dwar il-Ġejjieni tal-Ewropa. Imbagħad ser ngħaddu għall-isfida kruċjali tat-Tibdil fil-Klima. Nixtieq li naqblu dwar l-impenn li l-UE ssir newtrali għall-klima sal-2050. Dan ikun sinjal importanti mill-Kunsill Ewropew li l-UE ser tieħu rwol ta' tmexxija globali dwar din il-kwistjoni kruċjali. Hija l-konvinzjoni tiegħi li t-transizzjoni għan-newtralità klimatika ser toħloq opportunitajiet ġodda għat-tkabbir u l-iżvilupp ekonomiku. Madankollu, irridu nirrikonoxxu wkoll li ser tesiġi sforzi mill-Istati Membri kollha. Ser nistabbilixxu qafas u r-riżorsi meħtieġa biex nippjanaw perkors ġust u bbilanċjat lejn l-objettiv tagħna. Dan ifisser li jittieħed kont tar-realtajiet nazzjonali u l-punti tat-tluq differenti. Waqt il-pranzu, ser niddiskutu l-Qafas Finanzjarju Pluriennali. Dan huwa qasam ewlieni ieħor għall-ġejjieni tal-Unjoni tagħna. Irridu nidħlu fi stadju ġdid tal-ħidma tagħna u nimpenjaw ruħna bis-serjetà. Huwa inutli li nirrepetu pożizzjonijiet magħrufa u talbiet massimalisti; ser ikunu meħtieġa konċessjonijiet min-naħat kollha. Ser naħdmu biex nidentifikaw l-elementi ewlenin ta' qbil finali. L-ewwel jum ser jikkonkludi b'informazzjoni dwar l-implimentazzjoni tal-Ftehim ta' Minsk flimkien ma' konklużjonijiet qosra dwar id-WTO, l-Afrika u t-Turkija. Nhar il-Ġimgħa, il-laqgħa tagħna ser tibda fl-10:00 fil-preżenza tal-President tal-Bank Ċentrali Ewropew, Christine Lagarde u l-President tal-Grupp tal-Euro, Mario Centeno. Wara skambju ta' fehmiet dwar is-sitwazzjoni ekonomika, ser nivvalutaw il-progress li sar mill-Grupp tal-Euro fuq it-tisħiħ tal-Unjoni Ekonomika u Monetarja u ser nagħtu xi indikazzjonijiet dwar il-ħidma futura. Għal dak il-għan ser tiġi adottata dikjarazzjoni. Il-proċedimenti ser jiġu konklużi fil-konfigurazzjoni tal-Artikolu 50. Ninsabu lesti għall-passi li jmiss u nirriaffermaw ix-xewqa tagħna għal relazzjoni kemm jista' jkun mill-qrib mar-Renju Unit. Ser nadottaw konklużjonijiet qosra dwar il-Brexit. Ninsab ħerqan li naħdem mill-qrib magħkom kollha dwar dawn il-kwistjonijiet, u ħafna oħrajn, biex nagħmlu l-Ewropa aktar kuraġġuża, aktar prospera u aktar kunfidenti fiha nnifisha. Ittra ta' stedina lill-Kunsill Ewropew ta' Diċembru Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa